ऊर्जा उत्पादन र खपतमा विशेष नीति ल्याउन आवश्यक : अध्यक्ष लिङ्देन
राष्ट्रिय प्रजातन्त्र पार्टीका अध्यक्ष राजेन्द्रप्रसाद लिङ्देनले आगामी आर्थिक वर्षको बजेट पूर्वाग्रह राखेर बनाइएको बताएका छन् ।
काठमाडौँ — राष्ट्रिय प्रजातन्त्र पार्टीका अध्यक्ष राजेन्द्रप्रसाद लिङ्देनले आगामी आर्थिक वर्षको बजेट पूर्वाग्रह राखेर बनाइएको बताएका छन् ।आइतबारको प्रतिनिधिसभाको बैठकमा विनियोजन विधेयक, २०८१ अन्तर्गत ऊर्जा, जलस्रोत तथा सिचाई मन्त्रालय शिर्षकको खर्च रकमलाई घटाई एक रुपैयाँ गरियोस् भनी खर्च कटौतीको प्रस्ताव प्रस्तुत गर्दै उनले अर्थमन्त्री र मन्त्रीहरूले आफ्ना कार्यकर्ता र क्षेत्रलाई खुसी बनाउने गरी बजेट ल्याएको आरोप लगाए । मन्त्री भएर बजेट छुट्याउन पाउने मौकाको सदुपयोग गर्न मन्त्रीहरू चुकेको अध्यक्ष लिङ्देनको भनाइ थियो । ऊर्जा क्षेत्रले नेपालको भविष्य बदल्नसक्ने भएकाले सामान्य हिसाबले खर्च भाग लगाएर र नियमित कार्यक्रमले मात्रै उपलब्धि हासिल गर्न नसकिने उनको भनाइ थियो । ऊर्जा उत्पादन र खपतमा विशेष प्रकारको नीति ल्याउन आवश्यक रहेको पनि अध्यक्ष लिङ्देनको भनाइ थियो । बजेटप्रति असहमति व्यक्त गर्न मात्रै आफूहरू बजेटमाथिको छलफलमा भाग लिइरहेको उनले बताए । ‘बजेट कुन प्रकारले बन्यो, अहिले पूरै सदन बोलिराखेको छ । कुन प्रकारको पूर्वाग्रह प्रयोग गरियो ? अर्थमन्त्रीले, मन्त्रीजीहरूले जनताका प्रतिनिधिहरूलाई जसरी पनि छलफलका क्रममा अवरोध नआओस् भनेर खुसी पार्न सूचीहरू माग्नुभयो, उभ्याउनु भयो र अहिले प्रिन्ट गर्ने बेलामा के-के भयो भन्ने कुरा सबै सार्वजनिक भइसकेको छ,' लिङ्देनले भने । विनियोजन विधेयकमा सांसदहरूले जति बोलेपनि योजना संशोधन नहुने लिङ्देनको भनाइ थियो । उनले सदनमा बोलेर रेकर्ड राख्नका लागि छलफल हुने र असहमित व्यक्त गर्ने काम भइरहेको बताए । 